b'\n_START_ARTICLE_\nMarija Wakounig\n_START_SECTION_\n\xc5\xbdivljenjepis\n_START_PARAGRAPH_\nMed letoma 1966 in 1970 je obiskovala ljudsko \xc5\xa1olo v \xc5\xa0entprimo\xc5\xbeu v Podjuni. Maturirala je na Zvezni gimnaziji za Slovence v Celovcu leta 1978. Po maturi je med letoma 1978 in 1982 \xc5\xa1tudirala zgodovino, arheologijo in pravo ter dosegla naziv magistra filozofije na Univerzi na Dunaju. Leta 1985 je doktorirala iz filozofije, leta 1986 pa se je zaposlila kot asistentka na In\xc5\xa1titutu za vzhodnoevropsko zgodovino Univerze na Dunaju. Leta 1997 je postala izredna profesorica, leta 2000 pa je bila povabljena, da prevzame profesuro za vzhodnoevropsko zgodovino na Univerzi Friedricha Schillerja v Jeni, kar je odklonila._NEWLINE_V \xc5\xa1tudijskem letu 2002/03 je bila profesorica na Univerzi v Celovcu, v poletnem semestru 2011 pa je bila gostujo\xc4\x8da profesorica na Univerzi v Leidnu na Nizozemskem. Od 2003 je tudi predavateljica na otro\xc5\xa1ki univerzi na Dunaju (KinderUNI Wien). Med letoma 2004 in 2006 je bila vicedekanka Fakultete za zgodovinsko-kulturne vede in med letoma 2008 in 2010 predstojnica In\xc5\xa1tituta za vzhodnoevropsko zgodovino._NEWLINE_5. maja 2011 je bila izvoljena za dopisno \xc4\x8dlanico Slovenske akademije znanosti in umetnosti.'